苦寒
作者：呂陶
朝代：宋

paragraphs: 朔風屢起聲驅雷，濃霜不許晨暉開。
天高地遠槖籥動，凝然一氣從中來。
坤靈至静體堅厚，大罅忽裂如剪裁。
河流迅疾猛如箭，一朝水合舖瓊瑰。
山川色勢尚慘沮，安恨草木遭衰摧。
羣陰交盛固如此，均被和煦何時哉。
傳聞西徼有積雪，平地數尺光皚皚。
賊兵夜凍多死者，萬衆已望穹廬迥。